Hy is verlede Dinsdag in die gespesialiseerde handelsmisdaadhof in Johannesburg 20 jaar tronkstraf opgelê, sê die SAID in ’n verklaring.
Kriek het hom as ’n boekhouer voorgedoen wat namens ondernemings BTW-eise indien. ’n Regmatige belastingpraktisyn het agterdogtig geword toe ’n voormalige kliënt van haar ’n groot bedrag teruggekry het kort nadat sy Kriek as haar belastingadviseur aangestel het.
’n Voormalige personeellid van die SAID, wat langer as 30 jaar as BTW-ouditeur gewerk het, het Kriek na bewering gehelp om die bedrog te pleeg.
Volgens die SAID se ondersoekers het die BTW-ouditeur na bewering die bedrog moontlik gemaak deur wesenlike terugbetalings vir BTW te gee nadat sy kwansuis die opgawes geoudit het. Die bedrieglike terugbetalings is onder die BTW-eisers, Kriek en na bewering die SAID-personeellid verdeel.
Hy is ook tronkstraf opgelê weens twee inkomstebelastingopgawes wat hy nie ingedien het nie. Dié tronkstraf en drie van die ses jaar wat hy gekry het, is voorwaardelik vir vyf jaar opgeskort.
Neo Tsholanku, groephoof van die speurdienste, verwelkom die vonnisse. Hy sê ook dit wys die howe neem toenemend standpunt in teen individue wat nie inkomstebelastingopgawes indien nie.